รัฐบาลไทย-ข่าวทำเนียบรัฐบาล-รายงานภาวะเศรษฐกิจการคลังภูมิภาคประจำเดือนสิงหาคม 2562
วันพฤหัสบดีที่ 26 กันยายน 2562
รายงานภาวะเศรษฐกิจการคลังภูมิภาคประจําเดือนสิงหาคม 2562
เศรษฐกิจภูมิภาคในเดือนสิงหาคม 2562 ปรับตัวชะลอลงจากเดือนก่อน จากการบริโภคภาคเอกชนในหมวดสินค้าคงทน อย่างไรก็ดี เศรษฐกิจภาคเหนือ และภาคกลาง ขยายตัวได้เล็กน้อย ทั้งนี้ รายได้จากนักท่องเที่ยวต่างประเทศและการลงทุนภาคเอกชนขยายตัวดีในหลายภูมิภาค
“เศรษฐกิจภูมิภาคในเดือนสิงหาคม 2562 ปรับตัวชะลอลงจากเดือนก่อน จากการบริโภคภาคเอกชนในหมวดสินค้าคงทน อย่างไรก็ดี เศรษฐกิจภาคเหนือ และภาคกลาง ขยายตัวได้เล็กน้อย ทั้งนี้ รายได้จากนักท่องเที่ยวต่างประเทศและการลงทุนภาคเอกชนขยายตัวดีในหลายภูมิภาค สําหรับเสถียรภาพเศรษฐกิจทุกภูมิภาคยังอยู่ในเกณฑ์ดี”
นายวุฒิพงศ์ จิตตั้งสกุล รองผู้อํานวยการสํานักงานเศรษฐกิจการคลัง พร้อมด้วย นายพิสิทธิ์ พัวพันธ์ ผู้อํานวยการสํานักนโยบายเศรษฐกิจมหภาค ในฐานะรองโฆษกสํานักงานเศรษฐกิจการคลัง เปิดเผยรายงานภาวะเศรษฐกิจภูมิภาคประจําเดือนสิงหาคม ปี 2562 ว่า “เศรษฐกิจภูมิภาคในเดือนสิงหาคม 2562 ปรับตัวชะลอลงจากเดือนก่อน จากการบริโภคภาคเอกชนในหมวดสินค้าคงทน อย่างไรก็ดี เศรษฐกิจภาคเหนือ และภาคกลาง ขยายตัวได้เล็กน้อย ทั้งนี้ รายได้จากนักท่องเที่ยวต่างประเทศและการลงทุนภาคเอกชนขยายตัวดีในหลายภูมิภาค สําหรับเสถียรภาพเศรษฐกิจทุกภูมิภาคยังอยู่ในเกณฑ์ดี” โดยมีรายละเอียด สรุปได้ดังนี้
ภาคเหนือ เศรษฐกิจขยายตัว จากการขยายตัวของการบริโภคและการลงทุนภาคเอกชนช่วยสนับสนุนเศรษฐกิจ สะท้อนจากเครื่องชี้เศรษฐกิจด้านอุปสงค์ โดยเฉพาะการบริโภคภาคเอกชน สะท้อนจากภาษีมูลค่าเพิ่ม ณ ราคาคงที่ ในเดือนสิงหาคม 2562 ขยายตัวร้อยละ 6.9 ต่อปี จากการขยายตัวในจังหวัดพิจิตร กําแพงเพชร นครสวรรค์ และลําปาง เป็นต้น อย่างไรก็ดีการบริโภคภาคเอกชนในหมวดสินค้าคงทน สะท้อนจากยอดรถยนต์นั่งและรถจักรยานยนต์จดทะเบียนใหม่ปรับตัวลดลงจากเดือนก่อน ในขณะที่การลงทุนภาคเอกชนที่ปรับตัวดีขึ้นจากเดือนก่อน สะท้อนจากยอดรถปิคอัพจดทะเบียนใหม่ ในเดือนสิงหาคม 2562 ขยายตัวร้อยละ 3.2 ต่อปี สอดคล้องกับเงินลงทุนในโรงงานที่ได้รับอนุญาตให้ประกอบกิจการ อยู่ที่ 6,843 ล้านบาท จากการลงทุนในโรงงานผลิตเอทิลแอลกอฮอล์ในจังหวัดนครสวรรค์เป็นสําคัญ สําหรับด้านอุปทาน ด้านภาคการท่องเที่ยวในเดือนสิงหาคม 2562 พบว่ารายได้จากการเยี่ยมเยือนของคนต่างประเทศขยายตัวร้อยละ 4.0 ต่อปี ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปเบื้องต้น ในเดือนสิงหาคม 2562 อยู่ในระดับต่ําที่ร้อยละ 1.0 ต่อปี และอัตราการว่างงาน ในเดือนกรกฎาคม 2562 อยู่ที่ร้อยละ 0.8 ของกําลังแรงงานรวมของภูมิภาค
ภาคกลาง เศรษฐกิจขยายตัว จากการขยายตัวของการบริโภคและการลงทุนภาคเอกชนที่ช่วยสนับสนุนเศรษฐกิจ สะท้อนจากเครื่องชี้เศรษฐกิจด้านอุปสงค์ โดยเฉพาะการบริโภคภาคเอกชน สะท้อนจากภาษีมูลค่าเพิ่ม ณ ราคาคงที่ ในเดือนสิงหาคม 2562 ขยายตัวร้อยละ 3.6 ต่อปี จากการขยายตัวในจังหวัดลพบุรี สระบุรี และอ่างทอง เป็นต้น อย่างไรก็ดีการบริโภคภาคเอกชนในหมวดสินค้าคงทน สะท้อนจากยอดรถยนต์นั่งและยอดรถจักรยานยนต์จดทะเบียนใหม่ปรับตัวลดลงจากเดือนก่อน ในขณะที่การลงทุนภาคเอกชนที่ปรับตัวดีขึ้นจากเดือนก่อน สะท้อนจากยอดรถบรรทุกจดทะเบียนใหม่ ในเดือนสิงหาคม 2562 ขยายตัวร้อยละ 13.8 ต่อปี จากการขยายตัวในจังหวัดพระนครศรีอยุธยา สระบุรี และสิงห์บุรี สอดคล้องกับเงินลงทุนในโรงงานที่ได้รับอนุญาตให้ประกอบกิจการ อยู่ที่ 74,591 ล้านบาท จากการลงทุนในโรงงานประกอบแบบโครงสร้างสะพานและโครงสร้างอาคารจากโลหะในจังหวัดสระบุรี และโรงงานผลิตชิ้นส่วนและอุปกรณ์อิเล็กทรอนิกส์ในจังหวัดพระนครศรีอยุธยา เป็นต้น สําหรับด้านอุปทาน ด้านภาคการท่องเที่ยวในเดือนสิงหาคม 2562 พบว่ารายได้จากการเยี่ยมเยือนของคนต่างประเทศคนต่างประเทศ ขยายตัวร้อยละ 3.0 ต่อปี ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปเบื้องต้น ในเดือนสิงหาคม 2562 อยู่ในระดับต่ําที่ร้อยละ -0.1 ต่อปี และอัตราการว่างงาน ในเดือนกรกฎาคม 2562 อยู่ที่ร้อยละ 1.7 ของกําลังแรงงานรวมของภูมิภาค
ภาคใต้ เศรษฐกิจทรงตัว จากการขยายตัวดีของการบริโภคภาคเอกชน แต่การการลงทุนและภาคการท่องเที่ยวปรับตัวลดลง สะท้อนจากเครื่องชี้เศรษฐกิจด้านอุปสงค์ โดยเฉพาะการจัดเก็บภาษีมูลค่าเพิ่ม ณ ราคาคงที่ ในเดือนสิงหาคม 2562 ขยายตัวร้อยละ 2.3 ต่อปี จากการขยายตัวในจังหวัดนครศรีธรรมราช ปัตตานี นราธิวาส เป็นต้น สอดคล้องกับการบริโภคภาคเอกชนในหมวดสินค้าคงทน สะท้อนจากยอดรถยนต์นั่งและรถจักรยานยนต์จดทะเบียนใหม่ ในเดือนสิงหาคม 2562 ขยายตัวร้อยละ 3.1 และ 7.4 ต่อปี ตามลําดับ จากการขยายตัวในจังหวัดสงขลา สตูล และตรัง เป็นต้น ส่วนการลงทุนภาคเอกชนทรงตัวจากเดือนก่อน สะท้อนจากเงินลงทุนในโรงงานที่ได้รับอนุญาตให้ประกอบกิจการ และเงินลงทุนในโรงงานที่เริ่มประกอบกิจการ ในเดือนสิงหาคม 2562 ปรับตัวลดลงจากเดือนก่อน อย่างไรก็ดียอดรถปิคอัพจดทะเบียนใหม่ขยายตัวร้อยละ 9.3 ต่อปี ตามการขยายตัวในหลายจังหวัด อาทิ จังหวัดสุราษฎร์ธานี กระบี่ สตูล และนราธิวาส เป็นต้น สําหรับด้านอุปทาน ด้านภาคการท่องเที่ยวในเดือนสิงหาคม 2562 พบว่ารายได้จากการเยี่ยมเยือนของคนต่างประเทศศขยายตัวร้อยละ 2.3 ต่อปี ในขณะที่รายได้จากนักท่องเที่ยวชาวไทยลดลงที่ร้อยละ -5.5 ต่อปี สําหรับด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปเบื้องต้น ในเดือนสิงหาคม 2562 อยู่ที่ร้อยละ 0.3 ต่อปี และอัตราการว่างงาน ในเดือนกรกฎาคม 2562 อยู่ที่ร้อยละ 1.4 ของกําลังแรงงานรวมของภูมิภาค
ภาคตะวันตก เศรษฐกิจทรงตัว จากการขยายตัวของการบริโภคและการลงทุนภาคเอกชน แต่ภาคการท่องเที่ยวปรับตัวลดลง สะท้อนจากเครื่องชี้เศรษฐกิจด้านอุปสงค์ โดยเฉพาะการบริโภคภาคเอกชนในหมวดสินค้าคงทน สะท้อนจากการจัดเก็บภาษีมูลค่าเพิ่ม ณ ราคาคงที่ ในเดือนสิงหาคม 2562 ขยายตัวร้อยละ 4.6 ต่อปี จากการขยายตัวในจังหวัดราชบุรี และสมุทรสงคราม เป็นสําคัญ ในขณะที่ยอดรถยนต์นั่งและรถจักรยานยนต์จดทะเบียนใหม่ ในเดือนสิงหาคม 2562 ขยายตัวร้อยละ 0.6 และ -2.9 ต่อปี ตามลําดับ ส่วนการลงทุนภาคเอกชนที่ปรับตัวดีขึ้นเล็กน้อยจากเดือนก่อน สะท้อนจากเงินลงทุนในโรงงานที่ได้รับอนุญาตให้ประกอบกิจการ ในเดือนสิงหาคม 2562 อยู่ที่ 1,276 ล้านบาท จากการลงทุนในโรงงานผลิตน้ําดื่มผสมวิตามิน น้ําผลไม้ และน้ําพืชผักในจังหวัดสุพรรณบุรี เป็นสําคัญ สอดคล้องกับเงินลงทุนในโรงงานที่เริ่มประกอบกิจการ อยู่ที่ 2,341 ล้านบาท จากการลงทุนโรงงานทําอาหารผสม หรืออาหารสําเร็จรูปสําหรับสัตว์ในโรงงานสุพรรณบุรี เป็นต้น สําหรับด้านอุปทานภาคการท่องเที่ยวปรับตัวลดลงจากเดือนก่อน ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปเบื้องต้น ในเดือนสิงหาคม 2562 อยู่ในระดับต่ําที่ร้อยละ -0.1 ต่อปี และอัตราการว่างงาน ในเดือนกรกฎาคม 2562 อยู่ที่ร้อยละ 0.9 ของกําลังแรงงานรวมของภูมิภาค
กทม.และปริมณฑล เศรษฐกิจทรงตัว การขยายตัวของการลงทุนภาคเอกชน แต่การบริโภคและภาคการท่องเที่ยวปรับตัวลดลง สะท้อนจากเครื่องชี้เศรษฐกิจด้านอุปสงค์ โดยเฉพาะการบริโภคภาคเอกชนในหมวดสินค้าคงทน สะท้อนจากยอดรถยนต์นั่งจดทะเบียนใหม่ ในเดือนสิงหาคม 2562 ขยายตัวร้อยละ 10.9 ต่อปี จากการขยายตัวในเกือบทุกจังหวัด โดยเฉพาะสมุทรปราการ นครปฐม และกรุงเทพมหานคร เป็นต้น อย่างไรก็ดีการจัดเก็บภาษีมูลค่า ณ ระดับราคาคงที่ และยอดรถจักรยานยนต์จดทะเบียนใหม่ ในเดือนสิงหาคม 2562 ปรับตัวลดลงจากเดือนก่อน ในขณะที่การลงทุนภาคเอกชนปรับตัวดีขึ้นจากเดือนก่อน สะท้อนจากยอดรถบรรทุกจดทะเบียนใหม่ ในเดือนสิงหาคม 2562 ขยายตัวร้อยละ 3.4 ต่อปี จากการขยายตัวในกรุงเทพมหานครและสมุทรสาครเป็นสําคัญ สอดคล้องกับเงินลงทุนในโรงงานที่ได้รับอนุญาตให้ประกอบกิจการ ในเดือนสิงหาคม 2562 อยู่ที่ 4,346 ล้านบาท จากการลงทุนในจังหวัดสมุทรปราการและปทุมธานี เป็นต้น สําหรับด้านอุปทาน โดยเฉพาะภาคการท่องเที่ยวในเดือนสิงหาคม 2562 พบว่ารายได้จากการเยี่ยมเยือนของคนต่างประเทศขยายตัวร้อยละ 4.2 ต่อปี ในขณะที่รายได้จากนักท่องเที่ยวคนไทยลดลงที่ร้อยละ -5.4 ต่อปี ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปเบื้องต้น ในเดือนสิงหาคม 2562 อยู่ในระดับที่เอื้อต่อการบริโภคในภูมิภาคที่ร้อยละ 0.4 ต่อปี และอัตราการว่างงาน ในเดือนกรกฎาคม 2562 อยู่ที่ร้อยละ 1.3 ของกําลังแรงงานรวมของภูมิภาค
ภาคตะวันออก เศรษฐกิจทรงตัว จากการขยายตัวของการลงทุนภาคเอกชนและภาคอุตสาหกรรม อย่างไรก็ดีการบริโภคภาคเอกชนและภาคการท่องเที่ยวปรับตัวลดลง สะท้อนจากเครื่องชี้เศรษฐกิจด้านอุปสงค์ โดยเฉพาะการลงทุนภาคเอกชนที่ปรับตัวดีขึ้น สะท้อนจากยอดรถบรรทุกจดทะเบียนใหม่ ในเดือนสิงหาคม 2562 ขยายตัวร้อยละ 16.6 ต่อปี จากการขยายตัวในจังหวัดระยอง ชลบุรี และปราจีนบุรี เป็นต้น สอดคล้องกับเงินลงทุนในโรงงานที่ได้รับอนุญาตให้ประกอบกิจการ ในเดือนสิงหาคม 2562 อยู่ที่ 2,958 ล้านบาท จากการลงทุนในจังหวัดฉะเชิงเทรา ปราจีนบุรี และชลบุรี เป็นต้น ในขณะที่การบริโภคภาคเอกชน ในเดือนสิงหาคม 2562 ปรับตัวลดลงจากเดือนก่อน สําหรับด้านอุปทาน โดยเฉพาะภาคการท่องเที่ยวในเดือนสิงหาคม 2562 พบว่ารายได้จากการเยี่ยมเยือนของคนต่างประเทศขยายตัวร้อยละ 5.5 ต่อปี ขณะที่รายได้จากนักท่องเที่ยวคนไทยลดลงที่ร้อยละ -7.8 ต่อปี ในขณะที่ภาคอุตสาหกรรมปรับตัวดีขึ้นต่อเนื่อง สะท้อนจากดัชนีความเชื่อมั่นภาคอุตสาหกรรมภาคตะวันออก ในเดือนสิงหาคม 2562 ที่ยังคงอยู่เหนือระดับ 100 เป็นเดือนที่ 22 ติดต่อกัน มาอยู่ที่ 111.0 ตามการปรับตัวเพิ่มขึ้นในอุตสาหกรรมอลูมิเนียม อุตสาหกรรมเครื่องปรับอากาศและทําความเย็น และอุตสาหกรรมเคมี เป็นต้น ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปเบื้องต้น ในเดือนสิงหาคม 2562 อยู่ที่ร้อยละ 0.3 ต่อปี และอัตราการว่างงาน ในเดือนกรกฎาคม 2562 อยู่ที่ร้อยละ 0.8 ของกําลังแรงงานรวมของภูมิภาค
ภาคตะวันออกเฉียงเหนือ เศรษฐกิจชะลอตัว การปรับตัวลดลงของการบริโภคภาค การลงทุนภาคเอกชน และภาคการท่องเที่ยว สะท้อนจากเครื่องชี้เศรษฐกิจด้านอุปสงค์ จากการบริโภคภาคเอกชน สะท้อนจากภาษีมูลค่าเพิ่ม ณ ราคาคงที่ ในเดือนสิงหาคม 2562 หดตัวลงเล็กน้อยร้อยละ -0.6 ต่อปี สอดคล้องกับการบริโภคภาคเอกชนในหมวดสินค้าคงทน สะท้อนจากยอดรถยนต์นั่งและรถจักรยานยนต์จดทะเบียนใหม่ที่ปรับตัวลดลงจากเดือนก่อน ในขณะที่การลงทุนภาคเอกชนที่ปรับตัวลดลงเช่นกัน สะท้อนจากยอดรถปิคอัพและรถบรรทุกจดทะเบียนใหม่หดตัวลงที่ร้อยละ -1.2 และ -8.7 ต่อปี ตามลําดับ อย่างไรก็ดีเงินลงทุนโรงงานที่เริ่มประกอบกิจการ ในเดือนสิงหาคม 2562 อยู่ที่ 1,436 ล้านบาท จากการลงทุนเพิ่มในโรงงานเก็บ ลําเลียงเมล็ดพืชหรือผลิตผลจากพืชในไซโล โกดังหรือคลังสินค้าที่จังหวัดนครราชสีมาเป็นสําคัญ สําหรับด้านอุปทานภาคการท่องเที่ยวปรับตัวลดลงเช่นกัน สะท้อนจากรายได้จากการเยี่ยมเยือน ในเดือนสิงหาคม 2562 ลดลงร้อยละ -5.1 ต่อปี ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปเบื้องต้น ในเดือนสิงหาคม 2562 อยู่ในระดับที่เอื้อต่อการบริโภคในภูมิภาคที่ร้อยละ 1.2 ต่อปี และอัตราการว่างงาน ในเดือนกรกฎาคม 2562 อยู่ที่ร้อยละ 0.5 ของกําลังแรงงานรวมของภูมิภาค